คลังเบรกบริษัทกันขึ้นเบี้ยรถยนต์คันแรก
คลังเอาอยู่ เบรกธุรกิจประกันขึ้นเบี้ยรถคันแรก 10%
16 ม.ค. 2556

คลังเอาอยู่ เบรกธุรกิจประกันขึ้นเบี้ยรถคันแรก 10%
นายอารีพงศ์ ภู่ชอุ่ม ปลัดกระทรวงการคลัง กล่าวว่า กระทรวงการคลังได้หารือกับสมาคมประกันวินาศภัยเพื่อเจรจาในเรื่องการขึ้นเบี้ยประกันภัยรถยนต์ในปีนี้ โดยล่าสุดได้รับการยืนยันจากสมาคมประกันวินาศภัยว่า จะยังไม่มีการปรับขึ้นเบี้ยประกันภัยรถยนต์ในขณะนี้ ถึงแม้ว่าจะมีรถยนต์ออกมาวิ่งบนท้องถนนมากขึ้นจากโครงการรถคันแรก และทำให้เกิดอุบัติเหตุมากขึ้น ก็ถือเป็นเรื่องปกติ
“การที่คนซื้อรถยนต์และมาทำประกันภัยรถยนต์มากขึ้น ถือเป็นการกระจายความเสี่ยงของบริษัทประกัน ดังนั้นจึงไม่มีเหตุผลที่จะขึ้นค่าเบี้ยประกัน และที่ผ่านมาธุรกิจประกันมีอัตราการขยายตัวแบบก้าวกระโดด ก็มาเพราะการทำประกันรถคันแรก” นายอารีพงศ์ กล่าว
ทั้งนี้ บริษัทประกันวินาศภัยพยายามที่จะขออนุญาตจากกระทรวงการคลังเพื่อปรับขึ้นเบี้ยประกันภัยรถยนต์เพิ่มขึ้นอีก 10% โดยให้เหตุผลว่า โครงการรถยนต์คันแรกที่ออกมามีความเสี่ยงสูง เพราะผู้ขับขี่เป็นมือใหม่เพิ่งหัดขับทำให้เกิดอุบัติเหตุ บริษัทประกันต้องจ่ายค่าสินไหมทดแทนมากขึ้น
นายอารีพงศ์ กล่าวว่า โครงการรถยนต์คันแรก 1.25ล้านคัน มีการส่งมอบรถในปี 2555 ไปแล้ว 6.87 แสนคัน และจะส่งมอบในปี 2556 อีก 5.68 แสนคัน ซึ่งคาดว่าจะทำให้การผลิตรถยนต์ในอีก 2 ไตรมาสต่อจากนี้ต้องใช้กำลังการผลิตเต็มที่ ส่งผลดีกับการขยายตัวทางเศรษฐกิจของประเทศ ขณะที่กรมสรรพสามิตออกมาเปิดเผยว่า ต้องใช้เงินคืนในโครงการรถยนต์คันแรก 9.1 หมื่นล้านบาท โดยจะเสนอให้คลังของบกลางปี 2556 จำนวน 4 หมื่นล้านบาทมาจ่ายคืนให้กับผู้ใช้สิทธิ เนื่องจากงบประมาณที่ตั้งไว้ 7,500 ล้านบาทไม่เพียงพอ สำหรับปีงบประมาณ 2557 ต้องใช้เงินคืนผู้ใช้สิทธิอีกไม่น้อยกว่า 4 หมื่นล้านบาท